FreeBSD kézikönyv
Előző | Fejezet 26. Soros vonali kommunikáció | Következő

# 26.5. A betárcsázós szolgáltatások használata

A következőkben arra vonatkozóan igyekszünk tanácsokat adni, amikor mi magunk akarunk modemmel csatlakozni valamilyen számítógéphez. Ezek tehát olyan esetekben hasznosak, amikor egy távoli géppel akarunk terminálkapcsolatot létesíteni.

A BBS-ek használatára is érvényes.

Ez ilyen típusú kapcsolatok kifejezetten hasznosak tudnak lenni olyan esetekben, amikor az interneten el akarunk érni egy állományt, de gondjaink akadtak a PPP használatával. Ha például egy állományt akarunk letölteni, de a PPP valamiért nem működik, akkor ezt a terminál alapú kapcsolaton keresztül is meg tudjuk tenni. Ilyenkor egy zmodem segítségével tudjuk áttölteni a számítógépünkre.

## 26.5.1. A gyári Hayes-modem erre nem alkalmas, mihez tudunk vele kezdeni?

A `tip` man oldala valójában már nem is teljesen aktuális, ugyanis tartalmaz egy beépített Hayes-tárcsázót. Úgy tudjuk engedélyezni, ha az `/etc/remote` állományban megadjuk az `at=hayes` beállítást.

A Hayes-eszközök meghajtója nem elég ügyes ahhoz, hogy felismerje az újabb modemek által felkínált fejlettebb lehetőségeket -- például a `BUSY`, `NO DIALTONE` vagy a `CONNECT 115200` üzenetek csak megzavarják. Ezért a `tip` használata során kapcsoljuk ki ezeket az üzeneteket (az `ATXO&W` paranccsal).

Emellett még érdemes tudni, hogy a `tip` a híváskor 60 másodpercig vár. A modemünkön ennél kisebb időt kell beállítanunk, máskülönben a `tip` azt hiszi, hogy valamilyen kommunikációs probléma merült fel. Ehhez próbálkozzunk az `ATS7=45&W` paranccsal.

## 26.5.2. Hogyan adjuk meg ezeket az AT parancsokat?

Az `/etc/remote` állományban hozzunk létre egy “direct” bejegyzést. Például, ha a modemünk az első soros porton, vagyis a `/dev/cuad0` eszközön tanyázik, akkor a következő sort kell beleírnunk:

    cuad0:dv=/dev/cuad0:br#19200:pa=none

A `br` tulajdonságnál a modem által ismert legnagyobb adatátviteli sebességet adjuk meg. Ezután gépeljük be a `tip cuad0` parancsot és már kapcsolódunk is a modemhez.

Vagy `root` felhasználóként a `cu` parancsot is használhatjuk:

    # cu -lvonal -ssebesség

Itt a `vonal` a soros port (például `/dev/cuad0`) és a `sebesség` annak sebessége (például `57600`) lesz. Miután befejeztük az AT parancsok kiadását, az `~.` begépelésével tudunk kilépni.

## 26.5.3. A pn tulajdonságnál a `@` jel nem használható!

A pn (“phone number”) tulajdonság értékében szereplő `@` jel segítségével az `/etc/phones` állományban tudunk hivatkozni egy telefonszámra. A `@` a tulajdonságokat tároló állományok azonban, így például az `/etc/remote` állomány esetén is megkülönböztetett jelentéssel bírnak. Ezért itt csak egy visszaper jellel tudjuk beírni:

    pn=\@

## 26.5.4. Hogyan hívjunk fel egy számot parancssorból?

Tegyünk egy “általános” bejegyzést az `/etc/remote` állományunkba. Például egy ilyet:

    tip115200|Dial any phone number at 115200 bps:\
            :dv=/dev/cuad0:br#115200:at=hayes:pa=none:du:
    tip57600|Dial any phone number at 57600 bps:\
            :dv=/dev/cuad0:br#57600:at=hayes:pa=none:du:

Ezután már ilyet is tudni fogunk:

    # tip -115200 5551234

Ha viszont a `tip` helyett inkább a `cu` programot használnánk szívesen, akkor ehhez készítsünk egy általános bejegyzést:

    cu115200|Use cu to dial any number at 115200bps:\
            :dv=/dev/cuad1:br#57600:at=hayes:pa=none:du:

Majd gépeljük be ezt:

    # cu 5551234 -s 115200

## 26.5.5. Ehhez minden adandó alkalommal meg kell adnom a sebességet is?

Hozzunk létre egy `tip1200` vagy `cu1200` nevű bejegyzést, de a `br` tulajdonságnál adjuk meg a használni kívánt sebességet. Mivel a `tip` szerint az 1200 bps egy megfelelő alapértelmezés, ezért alapból a `tip1200` bejegyzést fogja keresni. Ez természetesen nem jelenti azt, hogy ilyen sebsséggel is akarunk dolgozni.

## 26.5.6. A terminálszerveren keresztül több más gépet is elérek

Ahelyett, hogy minden alkalommal megvárnánk a kapcsolódás befejezést és begépelnénk a `CONNECT `gép`` parancsot, használjuk a `cm` tulajdonságát. Például nézzük meg ilyen bejegyzést az `/etc/remote` állományban:

    pain|pain.deep13.com|Forrester's machine:\
            :cm=CONNECT pain\n:tc=deep13:
    muffin|muffin.deep13.com|Frank's machine:\
            :cm=CONNECT muffin\n:tc=deep13:
    deep13:Gizmonics Institute terminal server:\
            :dv=/dev/cuad2:br#38400:at=hayes:du:pa=none:pn=5551234:

Ennek hatására elég csak annyit megadnunk, hogy `tip pain` vagy `tip muffin`, és már kapcsolódunk is a `pain` vagy `muffin` gépekhez. A `tip deep13` paranccsal pedig egyenesen a terminálszerverhez jutunk el.

## 26.5.7. Több vonalon is lehet egy géphez csatlakozni?

Ez gyakran okoz gondot olyan esetekben, amikor egy egyetemnek több betárcsázó vonala van, és azokon keresztül többezer hallgató próbál meg dolgozni.

Vegyük fel az egyetemet az `/etc/remote` állományba és használjuk a `pn` tulajdonság megadásánál a `@` jelet:

    nagy-egyetem:\
            :pn=\@:tc=dialout
    dialout:\
            :dv=/dev/cuad3:br#9600:at=courier:du:pa=none:

Ezután adjuk hozzá az `/etc/phones` állományhoz az egyetem telefonszámait:

    nagy-egyetem 5551111
    nagy-egyetem 5551112
    nagy-egyetem 5551113
    nagy-egyetem 5551114

A `tip` mindegyik telefonszámot az adott sorrendben próbálja tárcsázni és végén feladja a próbálkozást. Ha folyamatosan akarjuk ezeket a számokat hívni, akkor `tip` parancsot tegyük egy ciklusba.

## 26.5.8. Miért kell kétszer lenyomni a Ctrl+P gombokat, hogy egyszer elküldje a Ctrl+P kombinációt?

A Ctrl+P billentyűkombináció alapértelmezés szerint a “kikényszerítést” jelenti, amivel a `tip` programnak tudunk szólni, hogy a következő adat szó szerint értendő. A `~s` szekvenciával bármelyik másik karakternek át tudjuk adni ezt a szerepet, ami egy változó beállítását jelenti (“set a variable”).

Gépeljük be, hogy `~sforce=`egyetlen-karakter`` és zárjuk le egy újsorral. Az `egyetlen-karakter` helyére tetszőleges, egykarakteres szimbólumot megadhatunk. Ha itt nem adunk meg semmit, akkor a kikényszerítő karakter a `nul` lesz, amit a Ctrl+2 vagy a Ctrl+Szóköz lenyomásával tudunk előhozni. Az `egyetlen-karakter` szerepére például tökéletes a Shift+Ctrl+6, amit csak nagyon kevés terminálszerver alkalmaz.

A kikényszerítést végző karaktert az `$HOME/.tiprc` állományban tetszőleges karakterre át tudjuk állítani:

    force=egyetlen-karakter

## 26.5.9. Miért lett hirtelen minden begépelt betű nagybetűs??

Valószínűleg sikerült lenyomnunk a Ctrl+A gombkombinációt, ami a `tip` “betűmód váltás” funkciójának felel meg. Ezt olyanok számára dolgozták ki, akiknél nem működik a Caps Lock billentyű. Az előbb bemutatott `~s` használatával állítsuk át a `raisechar` változót valami másra. Tulajdonképpen akár ugyanarra is állíthatjuk, mint a kikényszerítő karaktert, ha nem áll szándékunkban használni.

Ebben a példában egy olyan `.tiprc` állomány szerepel, amely tökéletesen megfelel azon Emacs felhasználók számára, akik sokat használják a Ctrl+2 és Ctrl+A kombinációkat:

    force=^^
    raisechar=^^

A `^^` a Shift+Ctrl+6 billentyűkombinációt jelenti.

## 26.5.10. Hogyan mozgassunk állományokat a `tip` használatával?

Amikor más UNIX® rendszerekkel vesszük fel a kapcsolatot, akkor állományokat a `~p` (mint put, vagyis adni) és `~t` (mint take, vagyis venni) használatával tudunk mozgatni. Ezek a parancsok a távoli rendszeren a `cat` és az `echo` felhasználásával fogadnak és küldenek állományokat. Alakjuk a következő:

`~p` helyi-állomány [távoli-állomány]

`~t` távoli-állomány [helyi-állomány]

Ilyenkor nincs hibaellenőrzés, ezért inkább egy másik protokollt, például zmodemet érdemes használnunk.

## 26.5.11. Hogyan lehet zmodemet használni a `tip` programban?

Állományokat úgy tudunk fogadni, ha előtte a kapcsolat távolabbi végén elindítjuk a küldést végző programot. Ezután a `~C rz` parancs kiadásával kezdhetjük meg helyben a fogadását.

Állományokat úgy tudunk küldeni, ha előtte a kapcsolat másik végén elindítjuk a fogadó programot. Ezután a `~C sz `állományok`` parancs kiadásával tudjuk megkezdeni a küldést.

Előző | Tartalom | Következő
Betárcsázós szolgáltatások | Fel | A soros vonali konzol beállítása

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.