FreeBSD kézikönyv
Előző |  | Következő

# Fejezet 27. A PPP és a SLIP

Átdolgozta, átrendezte és aktualizálta: Jim Mock.

# 27.1. Áttekintés

A FreeBSD számos módon képes összekötni két számítógépet. Ha betárcsázós modemmel akarunk hálózati vagy internetes kapcsolatot felépíteni, esetleg azt szeretnénk, hogy mások képesek legyenek minket ilyen módon elérni, akkor ahhoz PPP-t, illetve SLIP-et kell használnunk. Ebben a fejezetben a modemes kommunikáció beállításait mutatjuk be részletesebben.

A fejezet elolvasása során megismerjük:

- hogyan állítsunk be felhasználói PPP-t;

- hogyan állítsunk be rendszerszintű PPP-t (csak FreeBSD 7.`X`);

- hogyan állítsunk be egy PPPoE (PPP over Ethernet, vagyis “PPP Ethernet felett”) kapcsolatot;

- hogyan állítsunk be egy PPPoA (PPP over ATM, vagyis “PPP ATM felett”) kapcsolatot;

- hogyan állítsunk be SLIP klienst és szervert (csak FreeBSD 7.`X`).

A fejezet elolvasásához ajánlott:

- az alapvető hálózati technológiák ismerete;

- a betárcsázós kapcsolatok, a PPP és/vagy SLIP alapjainak és céljainak megértése.

Talán érdekli a kedves olvasót, hogy mi az alapvető különbség a felhasználói és a rendszerszintű PPP között. A válasz egyszerű: a felhasználói PPP a beérkező és kimenő adatokat nem a rendszermagban, hanem a felhasználói szinten dolgozza fel. Ez költséges abból a szempontból, hogy emiatt adatokat kell másolgatni a rendszer és a felhasználói szint között, azonban egy sokkal többet tudó PPP implementációnak ad ezzel utat. A felhasználói PPP a `tun` eszközön keresztül kommunikál a külvilággal, miközben a rendszermagban található PPP mindezt a `ppp` eszközzel valósítja meg.

> Megjegyzés: A fejezetben a felhasználói PPP-t egyszerűen csak ppp néven fogjuk hivatkozni, hacsak nem lesz szükséges különbséget tennünk közte és más PPP szoftverek, mint például a pppd között. Ha mást nem mondunk, akkor a fejezetben ismertetett összes parancsot `root` felhasználóként kell kiadni.

Előző | Tartalom | Következő
A soros vonali konzol beállítása | Fel | A felhasználói PPP alkalmazása

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.