# Tűzfal létrehozása betárcsázós kapcsolatokhoz FreeBSD-vel

### Marc Silver

`<marcs@draenor.org>`

$FreeBSD: release/9.1.0/hu_HU.ISO8859-2/articles/dialup-firewall/article.sgml 38826 2012-05-17 19:12:14Z hrs $

A FreeBSD a FreeBSD Foundation bejegyzett védjegye.

A gyártók és terjesztők által használt megnevezések közül sok védjegy jogot követel. Ahol ilyen megnevezés tűnik fel ebben a dokumentumban, és a FreeBSD Projektnek tudomása volt a védjegyről, a megnevezést a “™” vagy a “®” szimbólum követi.

Ebben a cikkben bemutatjuk, hogyan lehet beállítani tűzfalat a PPP-típusú kapcsolatokhoz a FreeBSD valamint az IPFW segítségével, különös tekintettel az olyan esetekre, ahol dinamikusan kiosztott IP-címmel használjuk a rendszert. Ez a leírás azonban nem tartalmazza magának a PPP-kapcsolatnak a beállítását. A PPP-kapcsolatok létrehozásához kérjük tekintse át a ppp(8) man oldalt.

Fordította: Páli Gábor, utolsó ellenőrzés: 2010.11.28.

[ Fejezetekre darabolt dokumentum / Teljes dokumentum ]

## 1. Bevezetés

A leírásban felvázoljuk azokat a lépéseket, amelyek szükségesek az Internet szolgáltatónk által dinamikusan kiosztott IP címmel rendelkező rendszerünk tűzfalának kiépítéséhez. Habár ezen cikk szerzője minden megtett, hogy ez a leírás minél hasznosabb és pontosabb legyen, örömmel várja az esetleges megjegyzéseket és javaslatokat a `<marcs@draenor.org>` címen.

## 2. Beállítások a rendszermagban

Az IPFW használatához bele kell fordítani némi támogatást a rendszer magjába. Ha többet szeretne tudni a rendszermag újrafordításáról, kérjük, olvassa el a a rendszermag beállításáról szóló fejezetet a Kézikönyvben. Az IPFW támogatásához az alábbi sorokat kell még hozzáírni a rendszermag konfigurációs állományához:

`options IPFIREWALL`

  Elérhetővé teszi a rendszermag tűzfalért felelős rutinjait.

  > Megjegyzés: A cikk a FreeBSD 5.X-es verziójának használatát feltételezi. Azoknak a felhasználóknak, akik még a FreeBSD 4.X-es verzióját használják, a rendszermagjukat a IPFW2 támogatással kell újrafordítaniuk. A FreeBSD 4.X felhasználóknak továbbá javasolt elolvasniuk ezzel kapcsolatosan a ipfw(8) man oldalt, kiemelten odafigyelve a IPFW2 HASZNÁLATA A FreeBSD-STABLE-ben fejezetre.

`options IPFIREWALL_VERBOSE`

  Naplózott csomagok küldése a rendszernaplóba.

`options IPFIREWALL_VERBOSE_LIMIT=`500``

  Korlátozza az egyező tartalmú sorok naplózásának mennyiségét. Ezzel lehetővé válik, hogy a rendszernapló elárasztásának kockázata nélkül naplózzuk a tűzfal minden egyes tevékenységét, például egy "denial of service" (DoS) típusú támadás esetén. Itt az `500` egy viszonylag jó kiindulási érték lehet, de nyugodtan változtathajuk igényeink szerint.

> Figyelem: Amikor a rendszermag újrafordítása befejeződött, ne indítsuk újra egyből a rendszerünket. Ha így cselekszünk, könnyedén kizárhatjuk magunkat belőle! Csak azután szabad újraindítanunk és ezzel működésbe hozni a tűzfalat, miután a hozzá tartozó szabályok a megfelelő helyre kerültek és minden hozzájuk kapcsolódó konfigurációs állományt megfelelően beállítottunk.

## 3. Az `/etc/rc.conf` módosítása a tűzfal betöltéséhez

Az `/etc/rc/rc.conf` konfigurációs állományt kell némileg átírnunk a tűzfal betöltéséhez, valamint a hozzá tartozó szabályokat tartalmazó állomány helyének megadásához. Adjuk tehát hozzá az alábbi sorokat a `/etc/rc/rc.conf`-hoz:

    firewall_enable="YES"
    firewall_script="/etc/firewall/fwrules"

Ha többet szeretne tudni ezeknek a soroknak a jelentéséről, akkor nézze át a `/etc/defaults/rc.conf` állományt és olvassa el a rc.conf(5) man oldalt.

## 4. A PPP-ben levő címfordítás bekapcsolása

Amennyiben a helyi hálózatunkban fellelhető további kliensek számára is szeretnénk elérhetővé tenni az Internetet az átjárónkon át, szükségünk lesz a PPP-ben található hálózati címfordítás (Network Address Translation, NAT) beindítására. Ezt az `/etc/rc.conf`-ben a következő sorok hozzáadásával tehetjük meg:

    ppp_enable="YES"
    ppp_mode="auto"
    ppp_nat="YES"
    ppp_profile="internet_beallitasok"

> Megjegyzés: Ne felejtsük el kicserélni az `internet_beallitasok` értékét a saját betárcsázós beállításait tartalmazó állomány nevére! Ennek nevének meg kell egyeznie a beállításaink `/etc/ppp/ppp.conf` állományban szereplő nevével.

## 5. A tűzfal szabályai

Most fogjuk megadni a rendszerünk tűzfalának szabályait. Az itt ismertetésre kerülő szabályok egy olyan általános sablont kívánnak bemutatni, amely a legtöbb betárcsázós felhasználó számára megfelelnek. Habár kétségtelen, hogy nem fogja mindenki igényeit tökéletesen kielégíteni, azonban segít megmutatni az IPFW működésének alapelveit és könnyedén tovább is fejleszthető.

Elsőként kezdjük a "zárt tűzfal" alapjaival. A zárt tűzfal lényegében azon a feltevésen alapszik, hogy alapvetően mindent kizárunk a rendszerből. Ezt követően a rendszergazda egyesével megadhatja azokat szabályokat, amelyeket engedélyezni kíván valamit. A szabályok közül elöszőr mindig azokat adjuk meg, amikkel engedélyezünk, majd azokat, amikkel tiltunk. Az alapfeltételezés szerint tehát a szabályokkal megadunk mindent, amit engedélyezünk a tűzfalon, és minden más pedig automatikusan tiltásra kerül.

Ezt követően hozzunk létre egy könyvtárat, ahol majd tárolni a fogjuk a tűzfalunk beállításait. Ebben a példában a `/etc/firewall/` könyvtárat fogjuk használni erre a célra. Lépjünk be ebbe a könyvtárba és hozzunk létre egy `fwrules` nevű állományt, ahogy azt az `rc.conf`-ban is megadtuk. Természetesen ez az elnevezés sem kötött, nyugodtan megváltoztathatjuk bármire. A leírás pusztán csak egy példát ad erre.

Most pedig nézzünk egy megjegyzésekkel tűzdelt szabályokat tartalmazó állományt:

    # Definiálunk egy parancsot a tűzfalat összeállító program elérésére
    # (ld. /etc/rc.firewall). Remélhetőleg így könnyebb is lesz olvasni.
    fwcmd="/sbin/ipfw"

    # Megadjuk a külső hálózati csatolót. Ha felhasználói ppp-t használunk,
    # akkor ez valószínűleg a tun0 lesz.
    oif="tun0"

    # Megadjuk a belső hálózati csatolót. Ez többnyire (a helyi hálózaton
    # is elerhető) hálózati kártyánk lesz. Mindenképpen ellenőrizzük, hogy
    # jól adtuk-e meg!
    iif="fxp0"

    # Töröltessünk a rendszerben jelenleg érvényben levő össze szabályt,
    # még mielőtt betöltenénk a sajátjainkat.
    $fwcmd -f flush

    # Ellenőrizzük az összes csomag állapotát.
    $fwcmdl add check-state

    # Tiltsuk le az elrejtést a külső csatolón.
    $fwcmd add deny ip from any to any in via $oif not verrevpath

    # Engedélyezzünk minden általunk kezdeményezett kapcsolatot és
    # tartsuk is meg az állapotukat. Ellenben tiltsunk minden olyat,
    # amihez nincs semmilyen dinamikus szabály.
    $fwcmd add allow ip from me to any out via $oif keep-state
    $fwcmd add deny tcp from any to any established in via $oif

    # Engedélyezzünk minden kapcsolatot a helyi hálózaton.
    $fwcmd add allow ip from any to any via $iif

    # Engedélyezzük a helyi (gépen belüli) forgalmat.
    $fwcmd add allow all from any to any via lo0
    $fwcmd add deny all from any to 127.0.0.0/8
    $fwcmd add deny ip from 127.0.0.0/8 to any

    # Engedélyezzük az Internetről hozzánk látogatóknak, hogy elérhessék
    # a 22-es ill. a 80-as portokat. Így ez a példa kifejezetten az SSH
    # (sshd) es HTTP (webszerver) típusú kapcsolatokat engedélyezi.
    $fwcmd add allow tcp from any to me dst-port 22,80 in via $oif setup keep-state

    # Engedélyezzük az ICMP csomagokat: vegyük ki a 8-as típust, ha nem
    # szeretnénk a gépünket pingek által elérhetővé tenni.
    $fwcmd add allow icmp from any to any via $oif icmptypes 0,3,8,11,12

    # Tiltsunk és naplózzunk minden mást.
    $fwcmd add deny log ip from any to any

Most már van egy teljesen működőképes tűzfalunk, amely csak és kizárólag a 22-es, 80-es portokon enged kapcsolatot létesíteni, és minden egyéb próbálkozást naplóz. Így már nyugodtan újraindíthatjuk a rendszerünket, és ezt követően a tűzfalunk magától elindul és a hozzá tartozó szabályrendszer betöltődik. Ha bármilyen hibát találna benne vagy problémába ütközne a használata során, esetleg valamilyen építő jellegű javaslata van, kérem, keressen meg e-mailben!

## 6. Kérdések

6.1. “`limit 500 reached on entry 2800`”. Ilyen és ehhez hasonló hibaüzeneteket kapok, miután a számítógépem abbahagyja a szabályhoz tartozó eldobott csomagok naplózását. Működik még ilyenkor ea tűzfalam?
6.2. Valami nem stimmel. Követtem a leírásban szereplő utasításokat pontról pontra, de kizártam magamat.

6.1. “`limit 500 reached on entry 2800`”. Ilyen és ehhez hasonló hibaüzeneteket kapok, miután a számítógépem abbahagyja a szabályhoz tartozó eldobott csomagok naplózását. Működik még ilyenkor ea tűzfalam?

Ez csupán annyit jelent, hogy az adott szabályt elérte a hozzá tartozó maximális naplóbejegyzést. A szabály maga még mindig aktív, viszont addig nem fog tudni naplózni, amíg nem töröljük valahogy a bejegyzésszámlálóját. Például így lehet törölni az említett számlálót:

    # ipfw resetlog

Vagy úgy is elkerülhetjük ezt a hibaüzenetet, ha növeljük a szabályhoz tartozó naplóbejegyzések számát a rendszermag konfigurációs állományában, az `IPFIREWALL_VERBOSE_LIMIT` beállítás megváltoztatásával, a fentebb leírt módon. A rendszermag újrafordítása eacute;s a rendszer újraindítása nélkül is megváltoztatható ez a korlát, a net.inet.ip.fw.verbose_limit sysctl(8) használatával.

6.2. Valami nem stimmel. Követtem a leírásban szereplő utasításokat pontról pontra, de kizártam magamat.

A leírás feltételezi, hogy felhasználói ppp-t használunk, és ezért a megadott szabályok a `tun0` (amely megfelel a ppp(8) (azaz felhasználói ppp, user-ppp) által létrehozott első kapcsolatnak) felületen keresztül működnek. A további kapcsolatok rendre a `tun1`, `tun2` stb. neveket használják.

Továbbá érdemes megjegyezni, hogy a pppd(8) ehelyett a `ppp0` felületet használja, így tehát ha a PPP-kapcsolatot a pppd(8)-al indítottuk el, akkor a `tun0` neveket mindenhol `ppp0` nevekre kell cserélni. Íme egy példa arra, hogyan írjuk át gyorsan a szabályainkat ilyen alakúra (az eredeti szabályokat pedig `fwrules_tun0` néven elmentjük):

    % cd /etc/firewall
    	    /etc/firewall% su
    	    Password:
    	    /etc/firewall# mv fwrules fwrules_tun0
    	    /etc/firewall# cat fwrules_tun0 | sed s/tun0/ppp0/g > fwrules

Legkönnyebben úgy tudjuk kideríteni, hogy van ppp(8)-t vagy éppen pppd(8)-t használunk, hogy átnézzük az ifconfig(8) kimenetét, amikor már van aktív kapcsolatunk. Például, ha a kapcsolatot a pppd(8)-vel hoztuk létre, akkor valami ilyesmit kellene látnunk (csak a lényeget mutatjuk):

    % ifconfig
    	    (kimarad...)
    	    ppp0: flags=8051<UP,POINTOPOINT,RUNNING,MULTICAST> mtu 1524
                        inet xxx.xxx.xxx.xxx --> xxx.xxx.xxx.xxx netmask 0xff000000
    	    (kimarad...)

Másrészt viszont a ppp(8)-vel (vagyis felhasználói ppp-vel) létesített kapcsolatok esetén nagyjából ezt:

    % ifconfig
    	    (kimarad...)
    	    ppp0: flags=8010<POINTOPOINT,MULTICAST> mtu 1500
    	    (kimarad...)
    	    tun0: flags=8051<UP,POINTOPOINT,RUNNING,MULTICAST> mtu 1524
    	            (IPv6 kimarad...)
                        inet xxx.xxx.xxx.xxx --> xxx.xxx.xxx.xxx netmask 0xffffff00
                        Opened by PID xxxxx
                (kimarad...)

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.